Glohet Jacobsen i 110 minus
De ansatte på Hotel Alpendorf i den østerrikske Seefeld har neppe opplevd maken til medieoppbud på en onsdag formiddag i januar, som hva tilfellet var da det norske hopplandslaget troppet opp med store deler av den hoppinteresserte verdenspressen som haleheng. Anders Jacobsen og lagkameratene hadde lagt hviledagen mellom renn to og tre i hoppuka til helsehotellet i Alpebyen. I puljer på fire og fire ble de sendt inn i et helsebringende kuldekammer. På innsiden var det 110 bitende minusgrader. Etter å blitt eksponert fettfrie hoppkropper for kulde i tre minutter, kun iført munnbind, votter og solide vintersko, var det en hikstende som stormet ut døren, og den spontane språkbruken for å beskrive opplevelsen var mildt sagt fargerik. - Det var sykt kaldt. Det var tungt å puste og kroppen stivnet. Da var det nydelig å legge seg på en varm vannseng etterpå, sier Jacobsen til VG Nett. På utsiden føltes temperaturen rundt den glohete sammenlagtlederen av hoppuka som 110 pluss.27-åringen fra Ringerike, som vant den tysk-østerrikske hoppuka i 2007, er stinn av selvtillit etter to sensasjonelle seirer i Oberstdorf og Garmisch-Partenkirchen. Rolig og avslappet, og i badekåpe, gikk han fra intervju til intervju for å forklare den uventede suksessen.- Har du hatt tid til å reflektere over hva du har vært med på de siste fem dagene? ville ORFs rutinerte hoppreporter Fred Lentsch vite. - Jeg har det, men jeg prøver bare tenke framover mot Innsbruck og Bischofshofen, svarte Jacobsen, vel vitende om at det er kvalifisering til fredagens renn i Innsbruck allerede i morgen, før det hele avsluttes i Bischofshofen på søndag. Etter å ha tatt seg gjennom jungelen av journalistenes mikrofoner og diktafoner, var Jacobsen stadig frossen, men like fornøyd. - Jeg har en god følelse, og masse energi i kroppen, sier han til VG Nett med et lurt blunk.1) Anders Jacobsen, Norge 586,3 poeng, 2) Gregor Schlierenzauer, Østerrike 573,8, 3) Tom Hilde, Norge 547,7, 4) Dimitrij Vassilijev, Russland 544,4, 5) Severin Freund, Tyskland 542,7, 6) Anders Bardal, Norge 534,1, 7) Kamil Stoch, Polen 526,1, 8) Andreas Wellinger, Tyskland 525,4, 9) Jaka Hvala, Tsjekkia 520,9, 10) Michael Neumayer, Tyskland 520,7. Øvrige norske: 17) Anders Fannemel 501,4, 39) Andreas Stjernen 240,6, 44) Vegard Swensen 232,3.
Dagen etter den fantastiske triumfen i nyttårshopprennet, ble Anders Jacobsen (27) og resten av landslaget utsatt for kuldesjokk med verdenspressen på slep.